
ГОДИШЕН ПЛАН ЗА ПАША  НА МЕРИ И ПАСИЩА ОТ ОБЩИНСКИ ПОЗЕМЛЕН ФОНД НА  ОБЩИНА ГЕНЕРАЛ ТОШЕВО 

І. ОСНОВАНИЕ :

Настоящият Годишен план за паша е разработен на основание чл. 37о, ал. 4 от Закона за собствеността и ползването на земеделските земи (ЗСПЗЗ), съгласно който същият се изготвя ежегодно и се внася за разглеждане и приемане от Общински съвет. 

II. ОБХВАТ :

Годишният план за паша посочва годишното ползване на мерите и пасищата от Общински поземлен фонд в населените места на територията на община  Генерал Тошево, като определя размера и местоположението на мерите и пасищата за общо и за индивидуално ползване и правилата за ползването на мерите и пасищата на територията на общината на основание чл. 37о, ал. 1, т. 1 и т. 2 от ЗСПЗЗ.

III. ЦЕЛ :

Целта на плана е да се подобри стопанисването, контролът и редът за ползването на мерите и пасищата, общинска собственост, както и да се повиши положителното въздействие върху околната среда, спазвайки добрите селскостопански практики.

IV. СПИСЪК С РАЗМЕРА И МЕСТОПОЛОЖЕНИЕТО НА МЕРИТЕ И ПАСИЩАТА ОТ ОБЩИНСКИ ПОЗЕМЛЕН ФОНД НА ТЕРИТОРИЯТА НА ОБЩИНА ГЕНЕРАЛ ТОШЕВО :

Общинският съвет определя с решение пасищата, мерите и ливадите за общо  и индивидуално ползване, Приложение №1. Списък на имотите за индивидуално ползване с категории се обявяват в общината и кметствата и се публикува на интернет страницата на общината в срок до 1 март.

V. ПОЛЗВАНЕ НА ОБЩИНСКИТЕ МЕРИ И ПАСИЩА ОТ ОБЩИНСКИЯ ПОЗЕМЛЕН ФОНД :

Размера и местоположението на мерите, пасищата и ливадите, както и правилата за общо и за индивидуално ползване на територията на Община Генерал Тошево в зависимост от броя и вида на отглежданите пасищни животни на територията на съответното землище се определя от Общинския съвет на Община Генерал Тошево с решение, прието с мнозинство от общия брой на съветниците в съответствие с чл.37 и, ал.4 от ЗСПЗЗ.
VІ. ЗАДЪЛЖЕНИЯТА НА ОБЩИНА ГЕНЕРАЛ ТОШЕВО И НА ПОЛЗВАТЕЛИТЕ  ЗА  ПОДДЪРЖАНЕТО НА МЕРИТЕ, ПАСИЩАТА И ЛИВАДИТЕ

 ЗАДЪЛЖЕНИЯ НА ОБЩИНА ГЕНЕРАЛ ТОШЕВО:

1. Да предоставя на животновъдите, отглеждащи пасищни животни земеделски земи- общинска собственост, с начин на трайно ползване пасища, мери и ливади, в състоянието, в което се намира, като осигурява безпрепятственото им използване. 

2. Редът за разпределянето на мерите и пасищата е съгласно чл. 37и от ЗСПЗЗ и  Правила за ползване на мери и пасища от общински поземлен фонд на община  Генерал Тошево.

3. Кметовете на населените места и кметските наместници от съставните селища на Община Генерал Тошево се задължават да следят за изпълнението на Правилата за ползване на общинските мери, пасища и ливади от страна на ползвателите.

ПОЛЗВАТЕЛИТЕ НА ОБЩИНСКИ МЕРИ И ПАСИЩА СЕ ЗАДЪЛЖАВАТ:

  
1.  Да използват пасищата, мерите и ливадите по предназначение;

  2. Да спазват  Заповед  №РД-09-786/20.07.2023 г. на Министъра на земеделието и храните  за утвърждаване  на условия за прилагане на стандарти за добро земеделско и екологично състояние по Стратегическия план за развитие на земеделието и селските райони в Република България за периода 2023-2027 .

             3. Да почистват постоянните пасища от нежелана храстовидна растителност и да провеждат борба с плевели и устойчиви растителни видове;

  4. Да не променят предназначението на пасищата и мерите, да не ги разорават и да не ги използват за не земеделски нужди;

  5. Да не допускат замърсяването им с битови, строителни, производствени, опасни и други отпадъци;

  
  6. Да не се палят сухи треви и храсти в пасищата, мерите и ливади;

  7. Да окосяват пораснала не изпасаната трева;

  8. При необходимост да извършват пръскане със съответните разрешени препарати за обезпаразитяване и наторяване. Да не ги наторява с изкуствени торове и с утайки от пречистени отпадни води;

  9. Да районират пашата, така че да се избягва преизпасването на тревостоя;

 10. Да не се извършва паша без пастир;

 
 11. Да не се извършва паша в горите граничещи с пасищата;

             12. Да не се допуска лагеруване на домашни животни в пасищата;

             13. Да не извършват сеч на намиращите се върху отдадените под наем пасища и мери
отделно стоящи или групи дървета, без разрешение от оторизираните с това органи;

             14. Да ги опазват от ерозиране, заблатяване, засоляване;

             15. Да не изграждат постройки с траен статут в пасищата и мерите;

             16. Да не ги преотстъпват за ползване на трети лица;

             17. Лично да съпровождат стадото по пътя до пасището и се грижат за него в пасището, или да ангажират и изрично посочат друго лице, което за извършва това от тяхно име и за тяхна сметка;

 18. При агротехнически мероприятия, като подсяване, торене, борба с плевелната растителност, отводняване и напояване, както и построяването на навеси се съгласуват с общинска администрация, а мероприятията почистване от камъни и почистване от храсти с кмета или кметския наместник на населеното място;

19. Въвеждат се ограничения за ползване на пасища включени в Натура 2000, както следва:

 -превръщането на мери, пасища и ливади в обработваеми земи; 

- коситба в размножителния период на птиците;

- използването на определени торове или средства за растителна защита; 

- унищожаването на видове от флората - късане, изкореняване, изкопаване и сеч; 

- преминаване и престой с моторни средства; 

- паша на животни над допустимия вид и брой;

- изхвърлянето на селскостопански, битови и други отпадъци в и до синорите.

20. За пасища при тревно покритие по-малко от 50% или при хвойново покритие на 50% стадата задължително се пренасочват към друго пасище;

21. Пашата на селскостопански животни да се извършва в светлата част на денонощието;

22. Косенето в пасищата да се извършва след 15 юни, максимум две коситби годишно. Косенето да се извършва ръчно или с ръчни косачки за бавно косене, като се започва от средата към периферията;

23. За прокари до местата за паша и водопой на животните да се използват съществуващите полски пътища, а за излизане от населеното място да се използва маршрут, определен от кмета/км.наместник на населеното място;

VII. ОТГОВОРНОСТИ НА ДЛЪЖНОСТНИТЕ ЛИЦА ПРИ ИЗПЪЛНЕНИЕ НА ПЛАНА :

1. Кмет на Община:

1.1. Ръководи и контролира изпълнението на мероприятията по стопанисване и управление на мерите и пасищата от Общинския поземлен фонд на територията на общината, съгласно ЗСПЗЗ; 

1.2. Упълномощава длъжностни лица за провеждането на конкретни процедури и мероприятия в изпълнение изискванията на закона; 

1.3. Изисква от кметовете на кметства на населени места, спазването на разписаните правила по отношение ползването на мерите и пасищата на територията на съответното кметство /населено място/. 

2.Отдел „Собственост и стопански дейности”:

2.1.  Отговарят за актуализацията на плана;

2.2. Съдейства и подпомага собствениците на животни в населените места по изпълнението на плана;

2.3. Изготвят договорите за ползване на мери, пасища и ливади от Общинския поземлен фонд;

2.4. Следи изпълнението на договорените условия.

3. Кметовете на кметства: 

3.1.  Контролират мероприятията по поддържане на мерите и пасищата в добро земеделско и екологично състояние.

3.2. Уведомяват всички жители, отглеждащи животни за лична консумация за определените за общо ползване общински пасища, мери и ливади. 

3.3.Кметовете и кметските наместници на населените места определят местоположението на прокарите и полските пътища на територията на съответното землище, които следва да се спазват от всички ползватели на пасища и мери 

VІІІ. ВЗАИМОДЕЙСТВИЕ :

При изпълнение на Годишния план за паша за ползването на мери, пасища и ливади  общинска администрация Генерал Тошево взаимодейства с:   Общинска Служба „Земеделие” Генерал Тошево, Кметове по населените места, ОДБХ – Добрич и  Ветеринарния лекар отговарящ за общината.

ІX. ФИНАНСОВО ОСИГУРЯВАНЕ НА ПЛАНА:

Финансовото осигуряване на плана се постига чрез: 


Наемите за ползване на мери, пасища и ливади общинска собственост постъпват в приход на бюджета на община. Финансиране по проекти – наемателите на мерите, пасищата и ливадите могат да кандидатстват по европейски програми и схеми за средства, с цел подобряване екологичното им състояние.
ОБЩИНА ГЕНЕРАЛ ТОШЕВО


ОБЛАСТ ДОБРИЧ





9500 Генерал Тошево, ул. “Васил Априлов” № 5, www.generaltoshevo.bg


Тел.: 05731/20-20, Факс: 05731/25-05, mail@toshevo.org

